CELEX: 52008XG1203(03)
Language: sk
Date: 2008-11-20
Title: Závery Rady z 20. novembra 2008 o rozvoji legálnej ponuky kultúrneho a tvorivého obsahu online a o zabraňovaní a boji proti pirátstvu v digitálnom prostredí

13.12.2008   
            
            
               SK
            
            
               Úradný vestník Európskej únie
            
            
               C 319/15
            
         Závery Rady z 20. novembra 2008 o rozvoji legálnej ponuky kultúrneho a tvorivého obsahu online a o zabraňovaní a boji proti pirátstvu v digitálnom prostredí
   (2008/C 319/06)
   RADA EURÓPSKEJ ÚNIE,
   
               1.
            
            
               ODKAZUJÚC najmä na:
               
                           —
                        
                        
                           Chartu základných práv Európskej únie zo 7. decembra 2000, ktorá zaručuje ochranu osobných údajov, slobodu vyjadrovania a informácií a ochranu duševného vlastníctva,
                        
                     
                           —
                        
                        
                           Dohovor UNESCO z 20. októbra 2005 o ochrane a podpore rozmanitosti kultúrnych prejavov (1),
                        
                     
                           —
                        
                        
                           smernicu Európskeho parlamentu a Rady 2007/65/ES z 11. decembra 2007 o audiovizuálnych mediálnych službách (2), ktorou sa stanovuje niekoľko požiadaviek v oblasti kultúrnej rozmanitosti a presadzovania európskych diel lineárnymi a nelineárnymi audiovizuálnymi mediálnymi službami,
                        
                     
                           —
                        
                        
                           smernicu Európskeho parlamentu a Rady 2001/29/ES z 22. mája 2001 o zosúladení niektorých aspektov autorských práv a s nimi súvisiacich práv v informačnej spoločnosti a smernicu Európskeho parlamentu a Rady 2004/48/ES z 29. apríla 2004 o vymožiteľnosti práv duševného vlastníctva (3),
                        
                     
                           —
                        
                        
                           smernicu Európskeho parlamentu a Rady 2000/31/ES z 8. júna 2000 o určitých právnych aspektoch služieb informačnej spoločnosti na vnútornom trhu, najmä o elektronickom obchode (4), smernicu Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (5) a smernicu Európskeho parlamentu a Rady 2002/58/ES z 12. júla 2002 týkajúcu sa spracovávania osobných údajov a ochrany súkromia v sektore elektronických komunikácií (6).
                        
                     
         
               2.
            
            
               BERÚC so záujmom NA VEDOMIE:
               
                           —
                        
                        
                           oznámenie Komisie z 3. januára 2008 o kreatívnom obsahu online na jednotnom trhu, výslednú konzultáciu so zainteresovanými stranami a vytvorenie európskej platformy tvorivého obsahu online, ako aj zámer Komisie prispieť v spolupráci s členskými štátmi k nájdeniu odpovedí na výzvy identifikované v tomto rámci,
                        
                     
                           —
                        
                        
                           Európsku chartu pre rozvoj a rozširovanie filmov online z 23. mája 2006,
                        
                     
                           —
                        
                        
                           memorandum o porozumení týkajúce sa usmernení o svedomitom vyhľadávaní v súvislosti s osirotenými dielami, ktoré podpísali 4. júna 2008 pod záštitou Komisie zástupcovia knižníc, archívov, audiovizuálnych archívov a držiteľov práv,
                        
                     
                           —
                        
                        
                           iniciatívy, ktoré v niektorých členských štátoch a mimoeurópskych partnerských krajinách začali orgány verejnej moci alebo odborníci z príslušných odvetví a ktorých cieľom je vytvoriť konkrétne a jednotné riešenia zamerané na podporu legálnej ponuky online a zabraňovanie a boj proti pirátstvu, ako napríklad: informačné kampane, organizovanie spolupráce medzi odborníkmi z príslušných odvetví, dohody o samoregulácii alebo spoločnej regulácii, zavádzanie mimosúdnych, vzdelávacích a postupných mechanizmov atď.
                        
                     
         
               3.
            
            
               KONŠTATUJE, že:
               
                           —
                        
                        
                           šírenie kultúrnych a tvorivých materiálov online, najmä prostredníctvom internetu, je výbornou príležitosťou poskytnúť všetkým prístup ku kultúre, ekonomickému rozvoju, zamestnaniu a kultúrnej rozmanitosti,
                        
                     
                           —
                        
                        
                           legálna ponuka kultúrneho a tvorivého obsahu online má v Európe ešte značný potenciál rozvoja,
                        
                     
                           —
                        
                        
                           pirátstvo online, ktoré dosahuje v niektorých kultúrnych a tvorivých odvetviach kritickú úroveň, môže trvalo ohroziť primerané odmeňovanie držiteľov autorských práv a práv s nimi súvisiacich; okrem dôsledkov, ktoré pirátstvo má na predaj tradičných nosičov (CD, DVD atď.), je aj výraznou brzdou rozvoja legálnej ponuky kultúrneho a tvorivého obsahu online, od ktorého vo veľkej miere závisí dynamika európskeho odvetvia kultúrneho a tvorivého obsahu, a ohrozuje kultúrnu tvorbu a rozmanitosť,
                        
                     
                           —
                        
                        
                           hoci využívanie systémov technickej ochrany (opatrenia technickej ochrany – TPM) alebo informácií o systéme práv (digitálna správa práv – DRM) môže v niektorých prípadoch a pri dodržiavaní zásady ochrany osobných údajov prispieť k ochrane a správe práv v digitálnej sfére, absencia súčinnosti a transparentnosti týchto systémov zneisťuje spotrebiteľov a obmedzuje využívanie obsahu ponúkaného rôznymi platformami.
                        
                     
         
               4.
            
            
               sa v tejto súvislosti NAZDÁVA, že:
               
                           —
                        
                        
                           na rozvoj informačnej a komunikačnej spoločnosti, ako aj na presadzovanie kultúrnej rozmanitosti v digitálnej sfére je na jednej strane potrebný rozvoj legálnej ponuky online, ktorá je pestrá, kvalitná, dostupná, jednoduchá na používanie a atraktívna pre spotrebiteľov, a na strane druhej je potrebné zabraňovať a bojovať proti pirátstvu,
                        
                     
                           —
                        
                        
                           na podporu tvorby a rozmanitosti v oblasti kultúry je nevyhnutné zabezpečenie primeraného odmeňovania držiteľov práv.
                        
                     
         
               5.
            
            
               SA NAZDÁVA, že pri plnení týchto cieľov je potrebné zohľadniť:
               
                           —
                        
                        
                           potrebu zabezpečiť správnu rovnováhu medzi rôznymi základnými právami, najmä ochranou osobných údajov, slobodou vyjadrovania a informácií a ochranou duševného vlastníctva, a hľadať pri vykonávaní práva Spoločenstva riešenia, ktoré sú v súlade so všeobecnými zásadami práva Spoločenstva, najmä zásadou proporcionality (7),
                        
                     
                           —
                        
                        
                           očakávania spotrebiteľov týkajúce sa prístupu k službám a ich jednoduchého využívania, ako aj rozmanitosti a kvality obsahu ponúkaného online,
                        
                     
                           —
                        
                        
                           rozmanitosť a zmeny podnikateľských modelov podnikov v tomto odvetví, najmä malých a stredných podnikov, a neustály a rýchly rozvoj technológií,
                        
                     
                           —
                        
                        
                           rozmanitosť zmien v digitálnej sfére, stav legálnej ponuky online a rozsah problému pirátstva v členských štátoch, ako aj právne tradície v každom z nich,
                        
                     
                           —
                        
                        
                           potrebu presadzovať kultúrnu rozmanitosť v Európe, a to najmä iniciovaním služieb online zameraných na podporu rozvoja európskeho kultúrneho a tvorivého obsahu.
                        
                     
         
               6.
            
            
               VYZÝVA ČLENSKÉ ŠTÁTY, aby:
               
                           —
                        
                        
                           čo najskôr zaviedli alebo podporili zosúladené postupy zainteresovaných strán s cieľom nájsť konkrétne, účinné, spravodlivé a primerané riešenia na podporu rozvoja legálnej ponuky online a zabraňovania a boja proti pirátstvu,
                        
                     
                           —
                        
                        
                           vo vhodných prípadoch a v súlade so svojimi právnymi tradíciami podnecovali zainteresované strany k prehodnoteniu lehôt na sprístupnenie kinematografických diel (časové lehoty pre mediálne služby ustanovené v článku 3d smernice 2007/65/ES), aby sa podporila rozmanitosť a atraktívnosť kinematografických diel legálne ponúkaných online,
                        
                     
                           —
                        
                        
                           aktívne prispievali k podpore ponuky európskych audiovizuálnych a kinematografických diel zo strany lineárnych a nelineárnych služieb v rámci transponovania smernice o audiovizuálnych mediálnych službách, a to najmä výmenou osvedčených postupov.
                        
                     
         
               7.
            
            
               VYZÝVA KOMISIU, aby:
               
                           —
                        
                        
                           v úzkej spolupráci s členskými štátmi a príslušnými odborníkmi prispievala najmä tvorbou a združovaním štatistických údajov k zlepšovaniu znalostí o ekonomike digitálnej kultúry v celej jej rozmanitosti, najmä legálnej ponuke online, a o pirátstve, jeho rozsahu, príčinách a dôsledkoch na ekonomiku kultúrnej tvorby a kultúrnu rozmanitosť,
                        
                     
                           —
                        
                        
                           šírila informácie o osvedčených postupoch a novátorských riešeniach výziev identifikovaných v rámci konzultácie z 3. januára 2008, a to najmä informácie získané z uvedenej platformy,
                        
                     
                           —
                        
                        
                           predložila v lehote 18 mesiacov správu založenú na príspevkoch členských štátov a venovanú rôznym iniciatívam zameraným na podporu legálnej ponuky online a na zabraňovanie a boj proti pirátstvu,
                        
                     
                           —
                        
                        
                           preskúmala možnosti podpory digitalizácie kinematografických a audiovizuálnych diel a ich šírenia online v rámci vykonávania programov Spoločenstva, najmä programu MEDIA,
                        
                     
                           —
                        
                        
                           vo všeobecnejšej rovine prispela prostredníctvom všetkých súvisiacich politík k rozvoju legálnej ponuky online a k boju proti pirátstvu.
                        
                     
         
               8.
            
            
               VYZÝVA ČLENSKÉ ŠTÁTY A KOMISIU, aby v rámci svojich právomocí:
               
                           —
                        
                        
                           najmä pomocou objektívnych komunikačných kampaní zlepšili informovanosť spotrebiteľov o autorských právach a právach s nimi súvisiacich a dôsledkoch ich nedodržiavania a vo všeobecnejšej rovine zvyšovali povedomie všetkých aktérov vrátane odborníkov z príslušných odvetví o dôsledkoch pirátstva na kultúrnu tvorbu a rozmanitosť,
                        
                     
                           —
                        
                        
                           prispeli k informovaniu spotrebiteľov o podmienkach používania obsahu na rôznych zariadeniach a platformách a o obmedzeniach súvisiacich s používaním technických opatrení na ochranu a správu práv,
                        
                     
                           —
                        
                        
                           začali alebo podporili spoluprácu medzi odvetvím, držiteľmi práv a spotrebiteľmi s cieľom zlepšiť súčinnosť a zabezpečiť transparentnosť technických opatrení na ochranu a správu práv, napríklad prostredníctvom systému identifikácie/označovania,
                        
                     
                           —
                        
                        
                           sledovali cieľ kultúrnej rozmanitosti, najmä v rámci svojich politík v oblasti autorských práv a práv s nimi súvisiacich, ktoré sa vzťahujú na kultúrny a tvorivý obsah online,
                        
                     
                           —
                        
                        
                           aktívne prispievali k lepšiemu dodržiavaniu a ochrane autorských práv a práv s nimi súvisiacich na medzinárodnej úrovni, a to v rámci príslušných dvojstranných a viacstranných dohôd a politického dialógu a spolupráce s tretími krajinami.
                        
                     
         
               9.
            
            
               VYZÝVA ZAINTERESOVANÉ STRANY, aby v konštruktívnom duchu začali proces konzultácií alebo sa k nemu pridali s cieľom:
               
                           —
                        
                        
                           dospieť ku konkrétnym, účinným a spravodlivým riešeniam na podporu rozvoja legálnej ponuky online a zabraňovania a boja proti pirátstvu,
                        
                     
                           —
                        
                        
                           zlepšiť súčinnosť a zabezpečiť transparentnosť technických opatrení na správu a ochranu práv.
                        
                     
         
      (1)  Rozhodnutie Rady 2006/515/ES z 18. mája 2006 o uzavretí Dohovoru o ochrane a podpore rozmanitosti kultúrnych prejavov (Ú. v. EÚ L 201, 25.7.2006, s. 15).
   
      (2)  Smernica Európskeho parlamentu a Rady 2007/65/ES z 11. decembra 2007, ktorou sa mení a dopĺňa smernica Rady 89/552/EHS o koordinácii určitých ustanovení zákonov, iných právnych predpisov alebo správnych opatrení v členských štátoch, týkajúcich sa vykonávania činností televízneho vysielania (Ú. v. EÚ L 332, 18.12.2007, s. 27).
   
      (3)  Ú. v. ES L 167, 22.6.2001, s. 10.
   
      Ú. v. EÚ L 157, 30.4.2004, s. 45.
   
      (4)  Ú. v. ES L 178, 17.7.2000, s. 1.
   
      (5)  Ú. v. ES L 281, 23.11.1995, s. 31.
   
      (6)  Ú. v. ES L 201, 31.7.2002, s. 37.
   
      (7)  Rozsudok Súdneho dvora Európskych spoločenstiev z 29. januára 2008 vo veci C-275/06 Productores de Música de Espańa (Promusicae)/Telefónica de Espańa SAU.